
ŠAKIŲ RAJONO SAVIVALDYBĖS  TARYBA

SPRENDIMAS

DĖL ŠAKIŲ KULTŪROS CENTRO STRUKTŪRINIO PADALINIO RITINIŲ LAISVALAIKIO SALĖS UŽDARYMO IR NUOSTATŲ PAKEITIMO

2009 m. sausio 22 d. Nr.T-3
Šakiai


Savivaldybės taryba, vadovaudamasi Lietuvos Respublikos biudžetinių įstaigų įstatymo (Žin., 1995, Nr.104-2322) 5 str. ir Kultūros centrų įstatymo ( Žin., 2004, Nr.120-4435) 14 str. 1 p., nusprendžia:


1.Uždaryti Šakių kultūros centro Ritinių laisvalaikio salę.



2. Patvirtinti Šakių kultūros centro nuostatų naują redakciją (pridedama).


3. Pavesti Šakių kultūros centro direktorei pasirašyti nuostatus ir juos įregistruoti juridinių asmenų registre.
Meras






Juozas Bertašius



PATVIRTINTA

                                                                                 Šakių rajono savivaldybės tarybos

                                                                                2009 m. sausio 22 d. sprendimu Nr.T-3 

ŠAKIŲ KULTŪROS CENTRO NUOSTATAI

BENDROJI DALIS


1. Šie nuostatai reglamentuoja Šakių kultūros centro (toliau-Centras) uždavinius ir veiklą,teises ir pareigas,darbo organizavimą,valdymą ir finansavimą.


2. Centras - daugiafunkcinė kultūrinės veiklos biudžetinė įstaiga, išlaikoma ir veikianti pagal Biudžetinių įstaigų įstatymą.Centras analizuoja ir tenkina miesto ir rajono gyventojų kultūros poreikius, puoselėja krašto tradicijas bei etninę kultūrą, rūpinasi dvasinės kultūros įprasminimu, kūrybinių sugebėjimų ugdymu,laisvalaikio užimtumu,organizuoja mėgėjų ir profesionalaus meno koncertus, renginius, bendradarbiauja su kitomis kultūros įstaigomis, mokyklomis, nevyriausybinėmis ir visuomeninėmis organizacijomis, bendruomenėmis, teikia kitas kultūros paslaugas.


3. Centro pavadinimas – Šakių kultūros centras.


4. Centro steigėjas – Šakių rajono savivaldybės taryba.


5. Centro adresas – Nepriklausomybės g. 7/7, LT-71122 Šakiai.


6. Centras turi tris struktūrinius padalinius: Briedžių laisvalaikio salė,  Išdagų laisvalaikio salė, Girėnų laisvalaikio salė.


7. Centras savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Vyriausybės nutarimais, Kultūros ministerijos dokumentais, Šakių rajono savivaldybės tarybos sprendimais, mero potvarkiais, administracijos direktoriaus įsakymais bei šiais nuostatais.


8. Centras yra viešas juridinis asmuo, turintis antspaudą ir sąskaitas banke.


9. Centras gali steigti savo filialus ar papildomus struktūrinius padalinius, suderinęs su steigėju.


10. Centras be steigėjo sutikimo neturi teisės papildyti ar keisti nuostatų, parduoti ar kitaip perduoti pagrindines priemones, investuoti kapitalą į kitus objektus.

TIKSLAI IR FUNKCIJOS


11. Centro tikslas: atsižvelgiant į rajono ir miesto gyventojų kultūrinius poreikius, puoselėti ir populiarinti etninę kultūrą, mėgėjų meninę veiklą, profesionalųjį meną, rūpintis turiningu laisvalaikiu,vertingiausių vietos kultūros tradicijų išsaugojimu ir tęstinumu, kultūros formų įvairumu.


12. Centras užsiima šia veikla:


12.1. poilsio organizavimo, kultūrine ir sportine veikla. Veiklos kodas 92.00;


13. Pagrindinės Centro funkcijos:


13.1. pasirinktomis formomis vykdo visuomenės kultūros poreikių tyrimą.


13.2. kuria ir vykdo ilgalaikes ir trumpalaikes kultūros programas ir projektus.


13.3. organizuoja įvairių žanrų mėgėjų meno kolektyvų, studijų, būrelių veiklą, skatina siekti meninio meistriškumo, kuria menines programas.


13.4. vykdo švietėjišką mokomojo ir pažintinio pobūdžio veiklą, skirtą įvairaus amžiaus ir išsilavinimo žmonėms.


13.5. rūpinasi mėgėjų meno kolektyvų parengimu ir dalyvavimu Dainų šventėse, vietiniuose, regioniniuose, respublikiniuose ir tarptautiniuose renginiuose.


13.6. organizuoja pramoginę veiklą: meno šventes, vakarones, diskotekas, susitikimus, meno kolektyvų koncertus ir kt..


13.7. organizuoja valstybinių, kalendorinių, profesinių švenčių, atmintinų datų paminėjimus.


13.8. rūpinasi etninės kultūros sklaida,populiarinant senąsias kultūros tradicijas, papročius, organizuoja etninę kultūrą, mėgėjų meną populiarinančius renginius, tenkina kitus bendruomenės kultūrinius poreikius.


13.9. rūpinasi vaikų ir jaunimo užimtumu, meniniu ugdymu, bendradarbiauja su jaunimo nevyriausybinėmis organizacijomis, mokyklomis.


13.10. organizuoja profesionalaus meno sklaidą.


13.11. ieško finansavimo šaltinių įgyvendinant kultūros programas ar projektus, organizuojant šventes ir kitus renginius.


13.12. kuria ir įprasmina šiuolaikines modernias meno veiklos formas.


13.13. teikia mokamas paslaugas.

DARBO ORGANIZAVIMAS IR VEIKLOS REGULIAVIMAS


14. Centras darbą organizuoja pagal sudarytus ilgalaikius, metinius ir mėnesinius veiklos planus.


15. Teikia metodinę pagalbą rajono kultūros įstaigoms, konsultuoja mėgėjų meno kolektyvų vadovus pagal žanrus.


16. Už veiklą atsiskaito Lietuvos liaudies kultūros centrui, steigėjui, kitoms įstatymuose numatytoms institucijoms.


17. Centro veikloje dalyvauja kolegiali patariamojo balso teisę turinti taryba.


18. Taryba sudaroma iš septynių narių trejų metų laikotarpiui. Į tarybą du narius išrenka kultūros centras darbuotojų susirinkime. Po vieną narį iš pedagogų tarpo deleguoja “Žiburio” gimnazija, “Varpo”vidurinė, “Aukuro”pagrindinė ir Meno mokykla. Taip pat vieną narį deleguoja Šakių seniūnija. Centro tarybos pirmininkas renkamas tarybos posėdyje. Tarybos veikloje negali dalyvauti kultūros centro direktorius.


19. Pagrindinė tarybos veiklos forma – posėdis. Posėdžiai šaukiami kartą per tris mėnesius. Posėdis teisėtas, jei jame dalyvauja 2/3 tarybos narių.


20. Centro taryba savo veikloje svarsto ir vertina sezonines ir perspektyvines kūrybinės veiklos programas, jų įgyvendinimo rezultatus,aptaria naujausias meno programas ir teikia siūlymus dėl jų meninės kokybės ir priežiūros. 

VALDYMAS


21. Steigėjas:


21.1. skiria į pareigas direktorių konkurso būdu teisės aktų nustatyta tvarka.Kvalifikacinius reikalavimus Centro direktoriui nustato Kultūros ministerija;


21.2. keičia arba papildo nuostatus;


21.3. direktoriaus prašymu nustato mokamų paslaugų tarifus bei bilietų kainas;


21.4. nustato specialiųjų programų lėšų naudojimo tvarką;


21.5. reorganizuoja arba likviduoja Centrą apie tai informuodamas Kultūros ministeriją.


22. Centro pareigybių sąrašą įsakymu tvirtina savivaldybės administracijos direktorius.


23. Centro direktorius:


23.1. vadovauja Centrui, organizuoja jo darbą ir atsako už Centro tikslų įgyvendinimą bei funkcijų atlikimą;

                     23.2 organizuoja Centro ūkinę - finansinę veiklą, atsako už tikslingą ir taupų lėšų naudojimą. Materialiai atsakingas už patikėjimo teise pavestą valdyti turtą;


23.3. atstovauja Centrui visose institucijose;


23.4. priima ir atleidžia Centro darbuotojus,sudaro darbo sutartis Lietuvos Respublikos Darbo kodekso numatyta tvarka, rašo įsakymus, organizuoja ir kontroliuoja jų vykdymą. Tvirtina pareigines darbuotojų instrukcijas, darbo tvarkos taisykles, atsako už darbo saugą;


23.5. nustato Centro darbuotojams tarnybinius atlyginimus bei kitas darbo apmokėjimo sąlygas, vadovaudamasis Lietuvos Respublikos Darbo kodekso ir kitų teisės aktų, Vyriausybės nutarimų, steigėjo nustatyta tvarka, patvirtinto darbo užmokesčio fondo ribose. Teikia prašymus savivaldybės administracijos direktoriui dėl etatų struktūros pakeitimų ir papildymų. Taip pat skiria drausmines nuobaudas už darbo tvarkos taisyklių pažeidimus ir pareiginių instrukcijų nevykdymą;     


23.6. teikia steigėjui pasiūlymus dėl Centro teikiamų paslaugų tarifų ir bilietų kainų, šių nuostatų papildymo. Sudaro ūkines sutartis;


23.7. atlieka kitas funkcijas, jeigu jos neprieštarauja Lietuvos Respublikos įstatymams ir šiems nuostatams.

TURTAS, FINANSAVIMAS, LĖŠŲ NAUDOJIMAS IR APSKAITA


24. Centro turtą sudaro pastatai ir jų patalpos, inventorius, finansiniai ištekliai ir kitas su įstaigos veikla susijęs turtas. Visas turtas nuosavybės teise priklauso steigėjui.


25. Centro finansinius išteklius sudaro rajono savivaldybės biudžeto lėšos pagal patvirtintą sąmatą, parama, gaunama įstatymo numatyta tvarka, ES ir kitų fondų lėšos. Įstaigos darbo užmokesčio fondą nustato savivaldybės taryba.


26. Centras, vykdydamas jam pavestus uždavinius ir funkcijas, gali gauti valstybės ir savivaldybės biudžetų asignavimų, teisės aktų nustatyta tvarka dalyvaudamas Kultūros ministerijos, apskrities, savivaldybės tarybos skelbiamuose konkursuose atitinkamoms kultūrinės veiklos programoms, finansuojamoms iš valstybės arba savivaldybės biudžetų, vykdyti, būti paramos gavėju.


27. Centras turi specialiųjų programų lėšų (lėšos už parduotus bilietus ir kitas mokamas paslaugas) ir lėšų pagal pavedimus (rėmėjų įnašai,labdara, parama, tikslinės subsidijos) sąskaitas. Specialiųjų programų lėšos naudojamos pagal patvirtintas išlaidų sąmatas ir savivaldybės tarybos nustatytas tvarkas.


28. Kaupdamas lėšas, Centras gali teikti mokamas paslaugas:


28.1. nuomoti patalpas;


28.2. organizuoti apmokamus renginius;


28.3. reklamuoti Centrui paramą teikiančių fizinių ir juridinių asmenų pavadinimus ir jų veiklą;


28.4. teikti interneto ir kopijavimo paslaugas;


28.5. demonstruoti  videofilmus;


28.6. suteikti paslaugas gastroliuojantiems meno kolektyvams ;


28.7. suteikti paslaugas organizuojant renginius fiziniams ir juridiniams asmenims;


28.8. teikti renginių įgarsinimo ir apšvietimo paslaugas;  


28.9. teikti renginių reklamos gamybos ir apipavidalinimo paslaugas;


28.10. organizuoti veiklą apmokamuose klubuose, būreliuose, studijose ir kt.


29. Centras gali pirkti ar kitaip įsigyti savo veiklai reikalingą turtą, jį naudoti, valdyti ir disponuoti.


30. Centras yra paramos ir labdaros gavėjas.

                      31. Už suteiktas paslaugas, atliktus darbus, pateiktas prekes atsiskaito sutarta forma, neprieštaraujančia įstatymams ir laikantis Viešųjų Pirkimų įstatymo nustatytos tvarkos.


32. Apskaita vedama pagal patvirtintą Lietuvos Respublikos Buhalterinės apskaitos įstatymą.


33. Finansinės veiklos kontrolė vykdoma Lietuvos Respublikos įstatymų nustatyta tvarka.

REORGANIZAVIMAS IR LIKVIDAVIMAS


34. Centras pertvarkomas, reorganizuojamas ar likviduojamas Civilinio kodekso, Biudžetinių įstaigų įstatymo nustatytais pagrindais.
_______________________

